作者:皎然
標題:同諸公奉侍祭嶽瀆使大理盧幼平自會稽回經平望…不至
內容:望祀崇周典，皇華出漢庭。紫泥頒會計，玄酒薦芳馨。聖慮多虔肅，齋心合至靈。佔祥刊史竹，筮日數堯蓂。禮秩加新命，朝章篤理刑。敷誠通北闕，遺愛在南亭。苕水思曾泛，磯山憶重經。清風門客仰，佳頌國人聽。攀桂留卿月，徵文待使星。春郊回駟牡，遙識故林青。